Diari Oficial de la Generalitat Valenciana


Sumari del DOGV 6422, del 22-12-2010 (2010/13261)

RESOLUCIÓ de 16 de desembre de 2010, de la Universitat Jaume I, per la qual es convoquen concursos d'accés a places de cossos docents universitaris.
----------------------------------------------------------------------------------------------------------------------------------------------------

### Dades del document

Número de DOGV
:   6422

Data del DOGV
:   22-12-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/13362


Data del document
:   16-12-2010

Organisme emissor
:   Universitat Jaume I de Castelló

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu

RESOLUCIÓ de 16 de desembre de 2010, de la Universitat Jaume I, per la qual es convoquen concursos d'accés a places de cossos docents universitaris. [2010/13556]
De conformitat amb el que disposa l'article 63 de la Llei Orgànica 6/2001, de 21 de desembre, d'Universitats (a partir d'ara, LOU), modificada per la Llei Orgànica 4/2007, de 12 d'abril, el Reial Decret 1313/2007, de 5 d'octubre, pel qual es regula el règim dels concursos d'accés a cossos docents universitaris (a partir d'ara, RDA) i amb la Normativa per al desenvolupament dels concursos d'accés a cossos de funcionariat docent universitari i dels concursos de selecció de professorat col·laborador i contractat doctor de la Universitat Jaume I de Castelló, aprovada pel Consell de Govern de 29 de novembre de 2010 (a partir d'ara, Normativa del Consell de Govern) i en virtut de l'acord de data 14 de desembre de 2010 del Consell de Govern de la Universitat Jaume I, aquest Rectorat, fent ús de les competències previstes en l'article 100 dels Estatuts de la Universitat Jaume I, aprovats pel Decret 116/2010, de 31 d'agost, del Consell de la Generalitat (a partir d'ara, EUJI), convoca un concurs d'accés a les places que s'indiquen en l'annex I d'aquesta resolució, d'acord amb les bases següents:
Primera. Àmbit d'aplicació i règim jurídic
Aquest concurs es regeix per aquestes bases, pel que disposa la LOU, el RDA, els EUJI, la Llei 7/2007, de 12 d'abril, per la qual s'aprova l'Estatut Bàsic de l'Empleat Públic, per la Normativa del Consell de Govern i per les presents bases i, amb caràcter supletori, pel que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada parcialment per la Llei 4/1999, de 13 de gener (a partir d'ara LRJ-PAC) i en la legislació general de funcionaris civils de l'Estat.
Segona. Requisits generals de les persones candidates
Per a poder participar en aquest concurs es requereixen els següents requisits generals:
a) Nacionalitat
Tindre la nacionalitat espanyola, la d'altres estats membres de la Unió Europea o tindre la nacionalitat de qualsevol dels altres estats en què, en virtut dels tractats internacionals subscrits per la Unió Europea i ratificats per l'Estat espanyol, siga aplicable la lliure circulació de treballadors i treballadores en els termes en què s'haja definit en el Tractat Constitutiu de la Unió Europea.
També hi poden participar el cònjuge o la cònjuge, els descendents i les descendents dels cònjuges, tant dels ciutadans i ciutadanes espanyols com de les persones nacionals dels altres Estats membres de la Unió Europea o dels estats en què, en virtut de tractats internacionals subscrits per la Unió Europea i ratificats per l'Estat espanyol, siga aplicable la lliure circulació de treballadors i treballadores en els termes en què s'haja definit en el Tractat Constitutiu de la Unió Europea, independentment de la seua nacionalitat, sempre que els cònjuges no estiguen separats de dret i, pel que fa als descendents, tinguen menys de 21 anys o siguen majors d'aquesta edat però visquen a càrrec dels progenitors.
Així mateix, hi poden participar les persones aspirants de nacionalitat estrangera no comunitària, quan, a l'Estat de la seua nacionalitat, als espanyols i espanyoles se'ls reconega aptitud legal per a ocupar en la docència universitària posicions anàlogues a les del funcionariat dels cossos docents universitaris espanyols. A este efecte el Consell d'Universitats sol·licitarà l'informe dels ministeris d'Assumptes Exteriors i d'Administracions Públiques.
En el moment de presentació de la sol·licitud de participació en el procés selectiu s'ha d'acreditar la nacionalitat, i també, si escau, el vincle de parentiu, i el d'estar vivint a càrrec dels progenitors, d'acord amb el que preveu l'article 8 del Reial Decret 543/2001, de 18 de maig, sobre accés a l'ocupació pública de l'Administració General de l'Estat i els seus organismes públics de nacionals d'altres Estats a què és d'aplicació el dret a la lliure circulació de treballadors i treballadores.
L'acreditació de la nacionalitat i la resta de requisits exigits en la convocatòria s'ha de portar a terme per mitjà dels documents corresponents, certificats per les autoritats competents del país d'origen traduïts a l'espanyol, que serà la llengua oficial en què tindrà lloc el desenvolupament de les proves i, el coneixement del qual, serà exigit a totes les persones participants. Amb aquesta finalitat es realitzarà una prova de coneixement, de la qual estaran exempts (d'acord amb allò que disposa el Reial Decret 264/2008, de 22 de febrer, pel que se modifica el Reial Decret 1137/2002, de 31 d'octubre, pel qual se regulen els diplomes d'espanyol com a llengua estrangera) les persones aspirants de nacionalitat espanyola i les que acrediten estar en possessió del diploma d'espanyol com a llengua estrangera.
b) Edat. Tindre 16 anys complits i no excedir els setanta anys d'edat.
c) No haver estat separat mitjançant expedient disciplinari del servei de cap de les administracions públiques (de l'Estat o de l'autonòmica, de la local o la institucional), ni trobar-se inhabilitat o inhabilitada per a l'exercici de les funcions públiques. Les persones amb nacionalitat no espanyola han d'acreditar igualment que no es troben sotmeses a cap sanció disciplinària o condemna penal que impossibilite l'accés a la funció pública al seu estat d'origen.
d) No patir cap malaltia ni ser una persona afectada per cap limitació física o psíquica incompatible amb l'exercici de les funcions corresponents al cos del funcionariat docent universitari.
Tercera. Requisits específics de les persones candidates
A més dels requisits generals, les persones interessades han de complir els següents requisits específics:
a) Poden presentar-se als concursos d'accés les que han sigut acreditades d'acord amb el que estableixen els articles 12 i 13 i disposicions addicionals primera, segona, tercera i quarta del RD 1312/2007, de 5 d'octubre, pel qual s'estableix l'acreditació nacional per a l'accés als cossos docents universitaris.
Així mateix, poden presentar-se les persones que resulten habilitades d'acord amb el que estableix el Reial Decret 774/2002, de 26 de juliol, pel qual es regula el sistema d'habilitació nacional per a l'accés a cossos de funcionariat docent universitari i el règim dels concursos d'accés, de conformitat amb el que estableix l'article 4 del Reial Decret 1313/2007.
S'entendrà que les persones habilitades per a càtedres d'escola ho estan també per a professorat titular d'universitat.
També poden presentar-se els funcionaris i funcionàries dels cossos docents universitaris de categoria igual o superior.
b) No poden prendre part en aquest concurs d'accés les persones que es troben afectades per la prohibició continguda en l'article 9.4 del Reial Decret 1313/2007, és a dir, es que no hagen ocupat almenys durant dos anys una plaça anteriorment obtinguda per concurs d'accés en una altra universitat
c) Els requisits enumerats en la base segona i en aquesta base s'han de complir en la data de finalització del termini de presentació de sol·licituds i mantindre's fins al moment de la presa de possessió com a funcionari o funcionària de carrera.
Quarta. Presentació de sol·lituds
Les persones que desitgen prendre part en la prova selectiva han de presentar el model oficial de sol·licitud que s'adjunta en l'annex II. La sol·licitud s'ha d'adreçar al rector de la Universitat Jaume I i s'ha de presentar al Registre de la Universitat Jaume I, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini començarà l'endemà de la data de publicació d'aquesta resolució en el Diari Oficial de la Comunitat Valenciana o en el Butlletí Oficial de l'Estat i finalitzarà 20 dies hàbils després comptadors a partir de la data de la publicació en el Butlletí Oficial de l'Estat. Amb la sol·licitud que s'adjunta en l'annex II s'ha de presentar la documentació següent que acredita els requisits necessaris per a participar en aquest concurs:
a) Fotocòpia del document nacional d'identitat vigent. Les persones que no tinguen la nacionalitat espanyola han de presentar una fotocòpia del document acreditatiu de la nacionalitat, targeta d'identitat o una fotocòpia del passaport.
b) Certificats que acrediten el compliment dels requisits específics que assenyala la base tercera per a participar en el concurs d'accés.
c) Justificant d'ingrés o abonament mitjançant el resguard original de la transferència bancària de la quantitat de 27,07 euros, en concepte de drets d'examen, en el compte corrent de la Universitat Jaume I (número 2561592851 de Bancaixa, entitat 2077, sucursal 0580 de Castelló de la Plana).
La falta del pagament d'aquests drets durant el termini de presentació d'instàncies no és esmenable.
Cinquena. Llista de persones candidates admeses.
Finalitzat el període de presentació de sol·licituds, si totes les sol·licituds presentades s'ajusten a tots els requisits de la convocatòria, el rector de la Universitat Jaume I dictarà en el termini màxim de 20 dies hàbils una resolució en la qual elevarà a definitiva la llista de persones aspirants admeses. En cas contrari, i en el mateix termini, el rector dictarà una resolució en la qual es declararà aprovada la llista provisional de persones admeses i excloses, i s'hi indicarà, respecte a aquestes últimes, la causa d'exclusió, tot indicant a les persones interessades que, si no ho esmenen en el termini improrrogable de 10 dies hàbils, perden el seu dret. Finalitzat aquest termini, s'elevarà a definitiva la llista provisional amb les modificacions que procedisquen. Aquestes resolucions s'han de publicar en el tauler d'anuncis i a la pàgina web del Servei de Recursos Humans (). (Per accedir-hi cal seguir la ruta següent: «Convocatòries en vigor», «Accés funcionari de carrera», «Concurs d'accés al cos de funcionaris docents» i buscar la convocatòria concreta), dins de la convocatòria corresponent.
Contra la resolució que aprova la llista definitiva de persones aspirants, les persones que hagen resultat excloses podran interposar un recurs en els termes previstos en els articles 107 i 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sisena. Comissions dels concursos d'accés
1. Els concursos d'accés seran jutjats per comissions, la composició de les quals ha d'ajustar-se als principis d'imparcialitat i professionalitat dels seus membres, procurant una composició equilibrada entre dones i homes, llevat que no siga possible per raons fundades i objectives degudament motivades.
2. Els i les membres de les comissions han de ser professorat de l'àrea de coneixement a què es refereix la plaça o d'una àrea afí, de categoria igual o superior a la plaça objecte del concurs i que han de tindre, almenys, dos sexennis d'investigació en el cas de les catedràtiques i catedràtics d'universitat i un sexenni d'investigació, en la resta de cossos docents universitaris. La designació dels membres de les comissions ha de recaure en professorat funcionari dels cossos docents universitaris, preferentment de la Universitat Jaume I i de l'àrea de coneixements de la plaça, tenint en compte les previsions de l'article 89.2 de la Llei Orgànica 6/2001, de 21 de desembre, d'Universitats. Poden estar, en la data de publicació de la convocatòria del concurs en el BOE, en qualssevol de les situacions administratives a què es refereix l'article 85 de la Llei 7/2007, de 12 d'abril, de l'Estatut Bàsic de l'Empleat Públic, excepte en les d'excedència i suspensió de funcions.
Només procedirà la proposta de professorat d'àrees afins en cas que no hi haja professorat de l'àrea de coneixement a la Universitat Jaume I amb els requisits legals per a formar part de les comissions.
No pot formar part de les comissions el professorat jubilat, llevat que estiga contractat com a professorat emèrit.
En tot cas, quan es convoquen places de professorat titular d'universitat, almenys el president de la comissió, ha de pertànyer al cos de catedràtics i catedràtiques d'universitat o equivalent.
3. El Rectorat nomenarà la comissió que ha de resoldre aquests concursos, que ha d'estar formada per:
a) La presidència, designada pel Rectorat entre professorat catedràtic de l'àrea de coneixement.
b) Un o una membre vocal designat pel departament.
c) Un o una membre vocal nomenat pel Rectorat i designat pel Consell de Govern entre un mínim de cinc persones proposades pel departament, de les quals almenys tres han de ser de l'àrea de coneixement de la plaça.
Per a cada comissió han de nomenar-se tants membres suplents com titulars.
En les comissions en què hi haja membres de distints cossos docents, actua com a secretari o secretària aquell que pertanya al cos docent amb menor categoria i dins del mateix cos el de menys antiguitat. En les comissions en què tots els membres siguen del mateix cos, actua com a secretari o secretària el membre de menor antiguitat dins del cos.
4. Per tal de garantir la transparència i objectivitat en el nomenament dels membres de les comissions que resoldran els concursos d'accés, la Universitat Jaume I publicarà el contingut dels currículums de les persones membres de les comissions, respecte a les dades arreplegades en l'annex del Reial Decret 1312/2007, de 5 d'octubre, pel qual s'estableix l'acreditació nacional per a l'accés als cossos docents universitaris, d'acord amb l'article 62.3 de la Llei Orgànica 6/2001, de 21 de desembre, d'Universitats en la seua nova redacció donada per la Llei Orgànica 4/2007, de 12 d'abril.
5. El nomenament com a membre d'una comissió és irrenunciable, llevat que concórrega una causa justificada que impedisca la seua actuació. En aquest cas, l'apreciació de la causa al·legada correspon al rector, que ha de resoldre en el termini màxim de 10 dies des de la recepció de la renúncia, i es procedeix, si és el cas, al nomenament del o la suplent corresponent com a membre de la comissió titular.
6. En el cas que concórrega algun dels motius d'abstenció i recusació a què es refereix l'article 28.2 de la Llei de Règim Jurídic de les Administracions Públiques i del Procediment Administratiu Comú, les persones interessades s'han d'abstindre d'actuar en la comissió i manifestar al Rectorat el motiu concurrent.
7. Quan es produïsca la recusació a què es refereix l'article 29 de la Llei de Règim Jurídic de les Administracions Públiques i del Procediment Administratiu Comú, que pot tindre lloc en qualsevol moment del concurs, el recusat o la recusada manifestarà si es dóna o no en ell o ella la causa al·legada. En el primer cas, el Rectorat pot acordar la seua substitució per la persona suplent. Si nega la causa de recusació, el Rectorat resoldrà en el termini de tres dies, amb els informes i comprovacions previs que considere oportuns.
8. En els casos de renúncia justificada, abstenció o recusació que impedisquen l'actuació de les persones membres de la comissió titular, aquests seran substituïts pels seus respectius suplents. En cas que en alguna de les persones suplents es donara així mateix alguna de les causes de renúncia justificada, abstenció o recusació, la seua substitució es farà per ordre correlatiu, en què tenen preferència les persones membres suplents del mateix cos, fins que s'hi esgoten totes. Si tampoc foren possibles les substitucions així previstes, el rector procedirà a nomenar noves persones membres, titular i suplent, per mitjà del procediment previst en aquesta normativa. La substitució de les persones titulars de la comissió per les suplents es durà a terme mitjançant una resolució rectoral.
9. Les composicions de les comissions són les que figuren a l'annex I d'aquesta convocatòria.
Setena. Procediment dels concursos
1. El procediment que regirà els concursos ha de permetre valorar l'historial acadèmic, docent i investigador de la persona candidata, el seu projecte docent i investigador, així com contrastar les seues capacitats per a l'exposició i el debat davant la comissió en la corresponent matèria o especialitat en sessió pública.
2. En els concursos quedaran garantits, en tot moment, la igualtat d'oportunitats de les persones aspirants, el respecte als principis de mèrit i capacitat i el principi d'igualtat de tracte i d'oportunitats entre dones i homes. S'ha de garantir també la igualtat d'oportunitats de les persones amb discapacitat, per a la qual cosa s'adoptaran les oportunes mesures d'adaptació a les seues necessitats.
Vuitena. Constitució de la comissió
1. Per a la constitució vàlida de la comissió, s'exigeix l'assistència de la totalitat de les persones membres. Les titulars que no concórreguen al citat acte hi cessaran i seran substituïdes d'acord amb el que preveu l'apartat 6 de la base sisena.
2. La comissió es constituirà en el termini màxim de quatre mesos a comptar de l'endemà de publicació de la relació definitiva de persones candidates admeses al concurs. Per a això, el president o la presidenta de la comissió, una vegada realitzades les consultes oportunes amb la resta de membres, notificarà, amb una antelació mínima de 10 dies naturals, la convocatòria de l'acte de constitució, i assenyalarà lloc, data i hora.
3. Transcorregut el termini de constitució, sense que aquesta haja tingut lloc, el Rectorat procedirà d'ofici a la substitució de la presidència de la comissió. El nou president o presidenta ha de convocar la constitució de la nova comissió en un termini d'un mes des de la publicació del seu nomenament.
4. Una vegada s'haja constituït la comissió, en cas d'absència del president o presidenta ha d'actuar com a tal el professor o professora de la comissió de major categoria i antiguitat. El secretari o secretària, si escau, ha de ser substituït pel vocal.
5. Perquè la comissió puga actuar vàlidament cal la participació de dues de les persones membres que la constitueixen.
6. La comissió establirà els criteris d'avaluació específics, d'acord amb els criteris generals que apareixen en l'annex I de la Normativa del Consell de Govern, que ha de fer públics.
7. L'absència d'un/una membre de la comissió a alguna de les proves de les persones que hi concursen suposarà el seu cessament com a membre de l'esmentada comissió.
8. Corresponen al secretari o secretària les actuacions administratives i la gestió econòmica pròpies de la comissió, auxiliat o auxiliada pels serveis administratius de la Universitat
Novena. Acte de presentació de candidats
En l'acte de presentació, que serà públic, les persones candidates entregaran al president o presidenta de la comissió la documentació següent:
a) Historial acadèmic, docent i investigador, per triplicat, així com un exemplar de les publicacions i documents acreditatius d'allò que s'hi ha consignat.
b) Projecte docent i investigador per triplicat.
En l'acte de presentació es determinarà, per mitjà de sorteig, l'ordre d'actuació de les persones candidates i es fixarà el lloc, la data i l'hora del començament de les proves, circumstàncies que es faran públiques per la comissió en el tauler d'anuncis corresponent. Les proves han de començar en el termini màxim de 10 dies, a comptar de l'endemà de l'acte de presentació.
El secretari o secretària de la comissió garantirà que la documentació entregada en l'acte de presentació estiga disponible perquè puga ser examinada per totes les persones candidates abans de l'inici de les proves.
Desena. Prova
1. Els concursos d'accés constaran d'una única prova, que serà pública i es realitzarà en el lloc de la Universitat Jaume I que establisca el president o presidenta.
2. La prova consistirà en l'exposició oral per les persones candidates, durant un temps màxim de dues hores en els concursos d'accés a places de titular d'universitat i d'un màxim de tres hores per a les places de catedràtic o catedràtica d'universitat, del seu historial acadèmic, docent i investigador i del projecte docent i investigador. A continuació la comissió debatrà amb el candidat o candidata sobre els seu currículum i projecte docent, durant un temps màxim de dues hores.
3. Finalitzada la prova, la comissió realitzarà l'avaluació de cada candidat o candidata, ajustada als criteris generals (annex I de la Normativa del Consell de Govern) i específics de valoració prèviament establerts per la comissió, que valoraran l'historial acadèmic, docent i investigador, el projecte docent i investigador així com les capacitats del candidat o candidata per a l'exposició i el debat davant de la comissió demostrades durant la prova. La valoració s'ha de motivar numèricament, desglossada per cada aspecte que s'ha d'avaluar, per cada candidat o candidata i per cada membre de la comissió.
Onzena. Proposta de provisió de places i nomenaments
1. A la vista de la puntuació atorgada a les persones aspirants en la prova, la comissió procedirà a realitzar la proposta de les candidatures per a ocupar les places, tenint en compte que en cap cas la comissió pot proposar que ha superat el procés selectiu un nombre superior d'aspirants al de places convocades. Qualsevol proposta d'aprovats o aprovades que contravinga allò establert serà nul·la de ple dret.
2. El concurs pot concloure amb la proposta de la comissió de no-provisió de places tenint en compte el que disposa la normativa d'aplicació.
3. La proposta motivada de provisió es farà pública en el termini màxim de cinc dies des del següent a la finalització de la prova, en el lloc de celebració del concurs i en el tauler d'anuncis del departament on estiga adscrita la plaça. La proposta de provisió indicarà els possibles mitjans d'impugnació que podran utilitzar les persones interessades i romandrà exposada, almenys, fins a la finalització del termini per a interposar recurs administratiu.
4. El president o presidenta de la comissió, una vegada efectuada i publicada la proposta de provisió, remetrà al Rectorat, en un termini màxim de cinc dies naturals, un exemplar de totes les actes i informes, junt amb una certificació del secretari o secretària de la comissió sobre l'inici del període d'exposició pública de la proposta de provisió.
5. El candidat o candidata proposat ha de presentar al Registre General de la Universitat o per qualsevol dels altres procediments assenyalats en l'article 38.4 de la LRJAP-PAC, en el termini màxim de 20 dies naturals següents al de concloure l'actuació de la comissió:
- La documentació acreditativa del compliment dels requisits establerts en la convocatòria.
- Els requisits generals per a l'accés a la funció pública:
a) Una fotocòpia compulsada del document nacional d'identitat o, si no es té la nacionalitat espanyola, del document oficial equivalent que acredite la nacionalitat en vigor.
b) El certificat mèdic oficial que acredite la possessió de la capacitat física i psíquica necessària per al desenvolupament de les funcions pròpies del professorat universitari.
c) Una declaració jurada de no haver estat separat o separada per resolució ferma, per causa d'expedient disciplinari del servei de cap administració pública (de l'Estat, autonòmica, local o institucional), ni estar inhabilitat o inhabilitada per sentència ferma per a l'exercici de les funcions públiques.
Si es tracta de persones nacionals de la resta Estats membres de la Unió Europea o d'algun estat al qual en virtut dels tractats internacionals celebrats per la Unió Europea i ratificats per Espanya, s'aplique la lliure circulació de treballadors i treballadores, aquestes hauran d'acreditar mitjançant declaració jurada o promesa que no es troben sotmeses a sanció disciplinària o condemna penal que impedisca, al seu Estat, l'accés a la funció pública, de conformitat amb el que estableix l'article 7.2 del Reial Decret 543/2001, de 18 de maig.
d) La documentació acreditativa de complir els requisits que estableix l'article 4 del RDA.
Les persones que tinguen la condició de funcionaris o funcionàries de carrera en actiu estan exemptes de justificar la documentació i els requisits, però han de presentar un certificat del ministeri o l'organisme de què depenen per acreditar aquesta condició i totes les circumstàncies que consten al seu full de serveis.
6. El Rectorat, en un termini màxim de trenta dies hàbils des de ll'endemà de la publicació de la proposta de provisió, procedirà al nomenament de les persones candidates proposades. Els nomenaments, que seran inscrits en el corresponent registre de personal, han d'especificar la denominació de la plaça: el cos i l'àrea de coneixement i el centre a què s'adscriuen i també el número corresponent en la relació de llocs de treball, seran publicats en el BOE i en el Diari Oficial de la Comunitat Valenciana i comunicats als registres corresponents i al Consell d'Universitats.
7. En el termini màxim de 20 dies hàbils, a comptar de l'endemà de publicació del nomenament, el candidat o candidata proposat ha de prendre possessió de la seua plaça, moment en què adquirirà la condició de funcionari o funcionària del cos docent universitari que es tracte, amb els drets i els deures que li són propis.
8. La plaça obtinguda després del concurs d'accés s'ha d'exercir durant dos anys, almenys, abans de poder participar en un nou concurs per a obtindre una plaça en una altra universitat.
Dotzena. Reclamacions
1. Contra la proposta de la comissió, les persones candidates poden presentar reclamació, en el termini màxim de 10 dies, davant el Rectorat. Admesa a tràmit la reclamació, se suspendran els nomenaments fins a la seua resolució definitiva.
2. La proposta de resolució al Rectorat d'aquestes reclamacions correspon a la comissió de Reclamacions prevista en l'article 66.2 de la Llei Orgànica 6/2001, de 21 de desembre, d'Universitats, i en l'article 103 dels Estatuts d'aquesta Universitat.
3. Aquesta Comissió està formada per set catedràtics i catedràtiques d'universitat, de diverses àrees de coneixement, amb àmplia experiència docent i investigadora, elegits pel Claustre d'aquesta Universitat per majoria absoluta dels seus membres i és admissible a l'efecte d'aquesta elecció el vot anticipat, per un període de quatre anys. La seua renovació es realitza a parts iguals cada dos anys. És presidida pel catedràtic o catedràtica d'universitat més antic i exercirà les funcions de secretaria el catedràtic o catedràtica d'universitat amb menor antiguitat.
4. La Comissió examinarà l'expedient relatiu al concurs, per a vetlar per les garanties que estableix l'apartat 1 de l'article 64 de la Llei Orgànica 6/2001, de 21 de desembre, i en el termini màxim de tres mesos ratificarà o no la proposta reclamada. En aquest últim cas, es retrotraurà l'expedient fins al moment que es va produir el vici, i la comissió del concurs ha de formular nova proposta.
La citada Comissió de reclamacions valorarà els aspectes purament procedimentals, i verificarà l'efectiu respecte, per part de la comissió del concurs, de la igualtat de condicions de les persones candidates i dels principis de mèrit i capacitat d'estes en el procediment del concurs d'accés.
5. La Comissió de reclamacions escoltarà les persones membres de la comissió contra la resolució de la qual s'haja presentat la reclamació, i a les persones candidates participants. Podrà, així mateix, sol·licitar informes d'especialistes de reconegut prestigi.
6. La resolució del Rectorat, prèvia proposta vinculant de la comissió de Reclamacions, esgota la via administrativa i es pot impugnar davant la jurisdicció contenciosa administrativa.
Castelló de la Plana, 16 de desembre de 2010.- El rector: Vicent Climent Jordà.
ANNEX I
COS: PROFESSORS TITULATS D'UNIVERSITAT
Classe de convocatòria: concurs d'accés
1. Àrea de coneixement: Dret Penal
Departament al qual està adscrita la plaça: Dret Públic
Activitats que ha de realitzar qui n'obtinga la plaça:
Docents i investigadores: Dret Penal.
Nombre de places: una.
Plaça número: 13356.
Comissió titular
Presidenta: María Luisa Cuerda Arnau, catedràtica d'universitat de la Universitat de Jaume I de Castelló.
Vocal I: Catalina Vidales Rodríguez, professora titular d'universitat de la Universitat de Jaume I de Castelló.
Vocal II: José Luis González Cussac, catedràtic d'universitat de la Universitat de València.
Comissió suplent
President: Enrique Orts Berenguer, catedràtic d'universitat de la Universitat de València.
Vocal I: Juan Carlos Carbonell Mateu, catedràtic d'universitat, de la Universitat de València.
Vocal II: Emiliano Borja Jiménez, catedràtic d'universitat de la Universidad de València.
2. Àrea de coneixement: Química Orgànica
Departament al qual està adscrita la plaça: Química Inorgànica i Orgànica
Activitats que ha de realitzar qui n'obtinga la plaça:
Docents: Química Orgànica.
Investigadores: 2306.91 Química Orgànica. Anàlisi Instrumental; 2210.22 Fotoquímica.
Nombre de places: una.
Plaça número: 13462.
Comissió titular
President: Santiago Vicente Luis Lafuente, catedràtic d'universitat de la Universitat Jaume I de Castelló.
Vocal I: Miguel Ángel Miranda Alonso, catedràtic d'universitat de la Universitat Politècnica de València.
Vocal II: María Consuelo Jiménez Molero, professora titular d'universitat de la Universitat Politècnica de València.
Comissió suplent
Presidenta: Julia Pérez Prieto, catedràtica d'universitat de la Universitat de València.
Vocal I: Juan Felipe Miravet Celades, professor titular d'universitat de la Universitat Jaume I de Castelló.
Vocal II: Belén Altava Benito, professora titular d'universitat de la Universitat Jaume I de Castelló.
3. Àrea de coneixement: Química Inorgànica
Departament al qual està adscrita la plaça: Química Inorgànica i Orgànica
Activitats que ha de realitzar qui n'obtinga la plaça:
Docents: Química Inorgànica.
Investigadores: 2210.28 Química de l'Estat Sòlid; 2211.07 Dielèctrics; 2211.99 Electroceràmica.
Nombre de places: una.
Plaça número: 13413.
Comissió titular
President: Juan Bautista Carda Castelló, catedràtic d'universitat de la Universitat Jaume I de Castelló.
Vocal I: Eolísa Cordoncilla Cordoncillo, catedràtica d'universitat de la Universitat Jaume I de Castelló.
Vocal II: María Lourdes Mestres Vila, professora titular d'Universitat de la Universitat de Barcelona.
Comissió suplent
President: Vicente Rives Arnau, catedràtic d'universitat de la Universidad de Salamanca.
Vocal I: Guillermo Monrós Tomás, catedràtic d'universitat de la Universitat Jaume I de Castelló.
Vocal II: Mario Ignacio Llusar Vicent, professor titular d'universitat de la Universitat Jaume I de Castelló.
4. Àrea de coneixement: Química Física
Departament al qual està adscrita la plaça: Química Física i Analítica.
Activitats que ha de realitzar qui n'obtinga la plaça:
Docents: Química Física.
Investigadores: 2210.99 Altres. Química Teòrica i Computacional.
Nombre de places: una.
Plaça número: 13980.
Comissió titular
President: Juan Andrés Bort, catedràtic d'universitat de la Universitat Jaume I de Castelló.
Vocal I: Mónica Oliva Domínguez, professora titular d'universitat de la Universitat Jaume I de Castelló.
Vocal II: Ignacio Tuñón García de Vicuña, catedràtic d'universitat de la Universitat de València.
Comissió suplent
Presidenta: Rosa María Llusar Barelles, catedràtica d'universitat de la Universitat Jaume I de Castelló.
Vocal I: Vicent Moliner Ibáñez, catedràtic d'universitat de la Universitat Jaume I de Castelló.
Vocal II: Vicent Sixte Safont Villarreal, professor titular d'universitat de la Universitat Jaume I de Castelló.